Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 17/1968. (IV. 14.) Korm. rendeletben szabályozott, „dolgozó
Paragraph Index: 564

1997. március 20-án hatályba lépett egy új szabálysértési alakzat, amely már nevesítetten szankcionálja a munkavállaló hátrányos megkülönböztetését. (Az új szabályozás értelmében az a foglalkoztató, aki a munkáltató alkalmazását nemre, korra, nemzetiségre, fajra stb. tekintettel, továbbá minden egyéb, a munkaviszonnyal össze nem függő körülmény miatt jogellenesen megtagadja, illetve hátrányos megkülönböztetést alkalmaz, ötvenezer forintig terjedő pénzbírsággal sújtható.) Természetesen önmagában a szabálysértési pénzbírsággal nem lehet meggátolni a munkavállalókkal szembeni diszkriminációt, mégis előrelépésnek tekintjük ezt a rendelkezést, mivel egyértelműbbé teszi a foglalkoztatók számára a tilalmazott magatartásokat, és a korábbi szabályozáshoz képest erősebb szankciót — a szabálysértés esetén kiszabható legmagasabb összegű pénzbírságot — helyez kilátásba. Egy, a diszkriminatív magatartási formák gyakoriságának a csökkenése irányába ható jogszabály megszületése azonban nem jelenti feltétlenül azt, hogy a gyakorlatban automatikusan érvényesül is. Az új előírás ugyanis csak akkor jelent tényleges visszatartó erőt, ha az arra feljogosult szervek rendszeresen ellenőrzik a betartását és minden esetben, következetesen fellépnek a szabálysértés elkövetőivel szemben. Annak érdekében, hogy a jogszabály ne puszta deklaráció legyen, az szükséges, hogy az ellenőrző hatóságok — jelen esetben a munkaügyi és munkavédelmi felügyelő, illetve a bányahatóságok — fokozott figyelmet fordítsanak a jogsértések feltárására és természetesen a preventív intézkedések megtételére is. A kisebbségi jogok országgyűlési biztosához érkezett konkrét panaszügyek tapasztalatai alapján természetesnek mondható, hogy kiemelten foglalkozunk a diszkrimináció kérdéskörével. Az 1997. év folytatásaként, amelyet a „A rasszizmus, és intolarenciaellenesség évének” nyilvánítottunk, 1998-ban át kívánjuk tekinteni az antidiszkriminációs jogalkotás helyzetét, a hátrányos megkülönböztetést tiltó jogszabályok „aktualizálásának”, illetve a gyakorlati követelményekhez igazodó módosításának a lehetőségeit. Az idei esztendőt ezért is indokolt az „Antidiszkrimináció Évének” tekinteni. E körben alapvetően két irányban lehet a jogalkotásnak mozgástere. Mindenekelőtt azt tartjuk szükségesnek és járható útnak, ha az egyes ágazatokra vonatkozó speciális jogszabályok előkészítése során — például általában az oktatást, a foglalkoztatást és az egyes hatósági ügyeket illetően — javaslatokat dolgozunk ki, és ajánlásokat fogalmazunk meg a jogalkotásért felelős szervek részére, illetve részt veszünk azokban a jogszabály-előkészítő műhelymunkákban, amelyek a különböző kisebbségvédelmi garanciák megteremtését szolgálják. Ezzel párhuzamosan természetesen vizsgáljuk a lehetőségét annak is, hogy egy külön — a komplexitás igényével megfogalmazandó — diszkriminációellenes törvényt milyen tartalommal és formában célszerű megalkotni. Szilárd meggyőződésünk ugyanis, hogy az Alkotmány 70/A. §-ában foglalt, a hátrányos diszkrimináció minden formáját tiltó, általános rendelkezés csak akkor tölthető ki tartalommal, ha megfelelő szabályrendszer áll rendelkezésre az élet legkülönbözőbb területein tapasztalható hátrányos megkülönböztetés feltárása, a diszkrimináció lehetőségét hordozó jogviszonyok ellenőrzése, a bekövetkezett sérelmek szankcionálása és kompenzálása, valamint nem utolsósorban, ezek megelőzése érdekében. V. MELLÉKLETEK

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes